Document ID: 32009R0046

32009R0046
L 017/5
SLUŽBENI LIST EUROPSKE UNIJE
18.12.2008.
UREDBA VIJEĆA (EZ) br. 46/2009
od 18. prosinca 2008.
o izmjeni Uredbe (EZ) br. 2182/2004 o medaljama i žetonima koji nalikuju eurokovanicama
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno treću rečenicu članka 123. stavka 4. Ugovora,
uzimajući u obzir prijedlog Komisije,
uzimajući u obzir mišljenje Europske središnje banke (1),
uzimajući u obzir mišljenje Europskog parlamenta,
budući da:
(1)
Uredbom Vijeća (EZ) br. 2182/2004 (2) zabranjuju se medalje i žetoni koji nalikuju eurokovanicama. Iskustvo stečeno provedbom zabrane medalja i žetona koji nalikuju eurokovanicama istaknulo je nužnost pojašnjenja zaštitnih odredbi i transparentnijeg postupka odlučivanja.
(2)
Javnost je moguće navesti da vjeruje kako pojedine medalje i žetoni imaju status zakonskog sredstva plaćanja, ne samo kada nose motive slične eurokovanicama već i kad nose pojedine elemente motiva eurokovanica. Stoga nije dopušteno koristiti određene elemente motiva eurokovanica, koje su zakonsko sredstvo plaćanja, na način na koji su oni prikazani na eurokovanicama. Pored toga, na medaljama i žetonima se ne smiju koristiti simboli suvereniteta države članice izdavatelja na način kao što su prikazani na eurokovanicama.
(3)
Komisija bi trebala utvrditi, nakon savjetovanja sa stručnjacima za krivotvorene kovanice navedene u Odluci Komisije 2005/37/EZ od 29. listopada 2004. o osnivanju Europskog tehničkog i znanstvenog centra (ETSC) i osiguranju koordinacije tehničkih djelovanja za zaštitu eurokovanica od krivotvorenja (3), jesu li poštovane zaštitne odredbe iz Uredbe (EZ) br. 2182/2004 i je li medalja ili žeton metalni predmet.
(4)
Trebalo bi pojasniti i utvrditi posebna mjerila koje koristi Komisija u utvrđivanju sukladnosti sa zaštitnim odredbama.
(5)
Rizik od zamjene medalje ili žetona na kojima je istaknut naziv „euro” ili „euro cent” ili simbol eura za kovanicu koja je zakonsko sredstvo plaćanja veći je u slučaju kada je nominalna vrijednost također povezana s navedenom medaljom ili žetonom. Stoga bi u takvim slučajevima trebalo otisnuti naznaku „Nije zakonsko sredstvo plaćanja” na licu ili naličju dotične medalje ili žetona.
(6)
Uredbu (EZ) br. 2182/2004 trebalo bi stoga na odgovarajući način izmijeniti,
DONIJELO JE OVU UREDBU:
Članak 1.
Izmjene
Uredba (EZ) 2182/2004 mijenja se kako slijedi:
1.
Članak 2. zamjenjuje se sljedećim
„Članak 2.
Zaštitne odredbe
1. Pridržavajući se članaka 3. i 4., zabranjuje se proizvodnja i prodaja medalja i žetona kao i njihov uvoz i distribucija za prodaju ili u druge komercijalne svrhe, u sljedećim okolnostima:
(a)
kad su nazivi ‚euro’ ili „euro cent’ ili simbol eura na njihovoj površini;
(b)
kad je njihova veličina unutar referentnog raspona; ili
(c)
kad je motiv na njihovoj površini sličan:
i.
motivu ili njegovim dijelovima koji je na površini eurokovanica, uključujući posebno nazive ‚euro’ ili ‚euro cent’, dvanaest zvjezdica Europske unije, sliku geografskog prikaza i brojeve, u obliku u kojem su prikazani na eurokovanicama; ili
ii.
simbolima koji predstavljaju nacionalni suverenitet država članica, u obliku u kojem su prikazani na eurokovanicama, uključujući posebice lik državnog poglavara, grb, oznaku kovnice, oznaku gravera, ime države članice;
iii.
obliku ruba ili motivu na rubu eurokovanica; ili
iv.
simbolu eura.
2. Komisija određuje:
(a)
može li se metalni predmet smatrati medaljom ili žetonom u smislu članka 1. točke (c);
(b)
odnosi li se zabrana iz stavka 1. ovog članka na medalju ili žeton.
Pridržavajući se stavka 1. ovog članka, Komisija uzima u obzir, između ostalog, količinu proizvedenih medalja i žetona, prodajnu cijenu, pakiranje, natpise na medaljama i žetonima i njihovo oglašavanje.”;
2.
Članak 3. stavak 1. zamjenjuje se sljedećim:
„1. Medalje i žetoni koji nose naziv ‚euro” ili ‚euro cent” ili simbol eura bez nominalne vrijednosti nisu zabranjeni ako je njihova veličina izvan referentnog raspona, osim ako je na njihovoj površini motiv sličan jednom od elemenata iz članka 2. stavka 1. točke (c).”;
3.
Članak 4. zamjenjuje se sljedećim:
„Članak 4.
Odstupanja na temelju odobrenja
Komisija može dati posebna odobrenja za korištenje naziva ‚euro’ ili ‚euro cent’ ili simbola eura na površini medalja i žetona u kontroliranim uvjetima korištenja u slučajevima kada ne postoji rizik zabune. U takvim slučajevima odgovarajući gospodarski subjekt unutar određene države članice jasno je prepoznatljiv na površini medalje ili žetona a u slučaju kada je na medalji ili žetonu navedena nominalna vrijednost, na licu ili naličju medalje ili žetona mora biti otisnuta naznaka ‚Nije zakonsko sredstvo plaćanja’.”
Članak 2.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u državama članicama u skladu s Ugovorom o osnivanju Europske zajednice.
Sastavljeno u Bruxellesu 18. prosinca 2008.

Labels: 2
7
3
15